**BURESØ VANDVÆRK**

**Referat fra Generalforsamlingen tirsdag, den 25. april 2017** på Slagslunde Skole, hvor 27 andelshavere var mødt op, heraf var der 6 andelshavere fra bestyrelsen.

**1. Valg af dirigent**

Formanden Per Nielsen bød velkommen og foreslog Niels Barrett som dirigent, hvilket godkendtes af forsamlingen.

Dirigenten indledte med at konstatere, at forsamlingen var indkaldt i overensstemmelse med foreningens vedtægter § 11 ”Indkaldelse til generalforsamling skal ske med mindst 14 dages varsel”.

**2. Bestyrelsens beretning**

Herefter fik formanden Per Nielsen ordet for aflæggelse af årsberetningen:

1. Antal medlemmer

Buresø Vandværk har i 2016 leveret vand til 401 andelshavere.

2. Bestyrelsesarbejdet

Ved starten af perioden 2016-2017 blev det klart, at dette ikke blev et år med ”business as usual”. Der var sparet 100.000 kr. op hvert af de foregående år til udskiftning af målere. Nu var vi økonomisk rustet til at gå i gang med arbejdet.

Der var også bekymring for driften. Vores nabo vandværk påpegede at vi var følsomme på driften, hvis vore nøgle-personer pludselig var fraværende. Der blev også udtrykt bekymring om vandkvaliteten.

Bestyrelsen besøgte så Slagslunde vandværk, som er backup for vort eget vandværk. Slagslunde vandværk har ca. 50 husstande mere end Buresø vandværk og vi kan derfor godt sammenligne os med dem. Slagslunde vandværk er blevet renoveret for ganske få år tilbage og har moderniseret deres måde at drive vandværket på. Det var ikke svært at se, at Buresø vandværk også trænger til en sådan modernisering.

Den tredje store hændelse i året der gik, var de mange utætheder i vores forsyningsnet. Vi har rimelige gode tegninger af hvor nettet er gravet ned. Men vi kender ikke tilstanden af forsyningsnettet.

Vi kunne derfor ikke nøjes med de 4 årlige bestyrelsesmøder og et enkelt pejlemøde. Vi har haft rigtig travlt med at finde ud af, hvad vi skal gøre, lægge planer og sætte nogle af de mange aktiviteter i gang.

Vi har i året holdt 5 bestyrelsesmøder, hvoraf det ene var et pejlemøde, som forgik på Vandværksboringen, samt ude i skoven ved vores anden boring.

Hvert år foretager vi en pejling af vandspejlet i vores boringer, hvilket så bliver indberettet til Kommunen.

KVE – Kontaktudvalget for private vandværker i Egedal Kommune – holder møde en gang i kvartalet, vi har 2 fra bestyrelsen som deltager i disse møder, den ene er suppleant i KVE. Vi kan så følge med i de fælles interesser og drøftelser der foregår. Ved nogle af møderne kommer der repræsentanter fra Kommunen, som orienterer om de forskellige tiltag, de har i gang.

Vi plejer at sende vores aflæsningstal til Furesø Egedal Forsyning, men aftalen blev opsagt 1. juni 2016.

Vi har fået en ny aftale med Furesø Egedal Forsyning ved hjælp af KVE. Vi har valgt den 1. aftaletype som betyder, at vi aflevere det elektronisk og får kr. 30 excl. moms pr. aflæsning. Det er den af de 3 muligheder som gav den største indkomst til vandværket.

Kommunen har tilsynspligt i forhold til vandforsyningerne og aflægger besøg hvert 3. – 5. år, de besøgte os sidste år.

Også i år har vi fået takstbladet godkendt af Teknik- og Miljøudvalget, Økonomiudvalget og Byrådet.

Vores hjemmeside holdes løbende opdateret. Som sidste år, har den fungeret perfekt med hensyn til indtastning af måleraflæsning.

Vi anvender Microwa regnskabs-og forbrugerprogram, og sender aflæsningskort og faktura på mail. Vi har mailadresser på over 350 andelshavere, så det sparer en del i forsendelsesomkostninger, til gengæld er der et større arbejde med at vedligeholde kartoteket. Vi vil bede alle andelshavere om at meddele når mailadressen bliver ændret.

Der er en del der bruger deres arbejdsmail, og de glemmer at meddele, når den ikke er aktuel mere.

Der er 26 andelshavere som ikke har indberettet eller indberettet til tiden (20.01.2017), de er blevet pålagt en kontrolafgift som iflg. takstbladet er på kr. 500.

Vandværket er medlem af brancheforeningen Danske Vandværker. Denne forening står for ca. ½-delen af vandforsyningen i Danmark.

Derigennem har vi vores forskellige forsikringer som er arbejdsskadeforsikring, erhvervs- og produktionsforsikring samt bestyrelsesansvarsforsikring.

Der er mange forskellige lovkrav at opfylde. Vi kan altid hente hjælp hos de juridiske, økonomiske og tekniske rådgivere, som står til rådighed i foreningen.

3. Udpumpet vandmængde

Vi har udpumpet udpumpet 30.072 m³ og det målte forbrug er 27.572 m³, så der har været et ledningstab på 2500 m³. Vi har haft flere ledningsbrud som forklarer dette tab.

I 2016.

Ledningstabet i år var 8,3 % mod 2,8% sidste år.

For at mindske ledningstabet har vi planlagt udskiftning af de ledninger, hvor vi ved at standen er ringe. Det er en proces som vil tage flere år og udføres i takt med at vi har råd til det.

4. Vandkvalitet

Der bliver taget prøver af vandets kvalitet efter en analyseplan, som Kommunen udarbejder og analyselaboratoriet Eurofin udfører. Vi har heller ikke i år haft problemer med vandkvaliteten.

Analyserapporter kan ses på vores hjemmeside.

Vi havde mistanke til at vi begik en fejl ved at målingerne altid blev taget inden rensning af filtrene. Derfor gennemførte vi målinger jævnt fordelt mellem 2 filterrensninger. Målingerne afkræftede mistanken, og alle målinger var inden for grænseværdierne.

5. Vedligeholdelsesarbejde

Der har været flere brud i 2016: Langdyssen, Burestien,

Skovringen, Hyldevang, Egevang og Gartner Christiansens Vej.

I 2015 var udgifterne til vedligehold knabt 40.000,-. I 2016 er beløbet 111.539, noget over budgettet på 100.000,-

Vi forudser flere ledningsbrud i de næste år. En del af nettet er mere end 60 år gamle galvaniserede rør. Vi har iværksat en kortlægning af, hvor vi har vandledninger med risiko for brud. Undersøgelsen vil ske løbende i 2017. Et af værktøjerne er vores elektroniske tegning af forsyningsnettet. Vi har sent en af de driftansvarlige, Willy Bromann på kursus i af bruge programmet. Der er også investeret i PC til samme.

I forbindelse med utætheder, vil vi gerne gøre alle andelshavere opmærksomme på, at vedligeholdelse af vandinstallationen er ejerens ansvar inden for dennes matrikkel, og det er ejeren som skal bekoste udbedringer. Vandværket er forpligtet til at sørge for, at forsyningsledningerne er i orden.

Vi henviser til ”Fællesregulativ for private vandværker i Egedal Kommune 2009”, som ligger på hjemmesiden.

Vandværket er fra 1954. Det er funktionsmæssigt i orden. Men det er meget slidt og vedligehold af de to sandfiltre er tidskrævende. Bestyrelsen har drøftet forskellige løsninger til en fornyelse: udskiftning, renovering eller vandværkets nedrivning. Vi har valgt at udskifte vandværket, da dette på sigt er det mest økonomiske for andelshaverne. Vi har modtaget et overslag på dette fra Dahlgård på 6-700.000,- Forslaget indebærer, at vi udskifter de to åbne sandfiltre med to lukkede, udskiftning af pumperne og rørføring samt udskiftning af el-tavlerne. Forslaget omfatter en opdeling af vandværket i et indgangsparti og et rent område til teknikken. Dette er en fremtidssikring. Løsningen ligner den i Slagslunde og Tjebberup Vandværk.

Der fremsættes forslag på denne Generalforsamling for starte opsparing til udskiftning af vandværket.

6. Opsætning af nye målere

Vi har modtaget tilbud fra to leverandører; Kamstrup og Diehl. Begge har gode referencer fra andre danske vandværker. Bestyrelsen har valgt elektroniske vandmålere fra Kamstrup.

Det ser ud til at vi kan holde budgettet for dette på 600.000,- Opgaven er opdelt i 3-4 etaper. I den første etape har vi fået monteret ca. 2/3 af de 70 målere. Der er 401 andelshavere. Vi forsøger at nå udskiftning af alle målerne i år, men har budgetteret med at have afsluttet udskiftningen i 2018.

7. Revision, regnskab og afsluttende bemærkninger

Regnskabet for 2016 ligger på vores hjemmeside, det er ligesom sidste år er blevet udarbejdet af firmaet Reviscan, som bor i Egedals Centret.

Vi kan igen glæde os over at have haft et roligt år med stabil levering af rent vand. Igen kan vi takke Kjell Stau, som i år har fået hjælp af Willy Bromann.

Vi har haft et fint samarbejde med de øvrige vandværker i kommunen, takket være foreningen KVE. Tak til Thomas Sørensen og Kjell Stau for at deltage i KVE møderne.

Og vi har også haft et fint samarbejde med kommunen i forbindelse med godkendelse af takstbladet og ved deres tilsynsbesøg.

Tak til Susie Barrett for regnskaber, udsendelse af regningerne og kontakten til andelshaverne.

Også tak til de øvrige bestyrelsesmedlemmer og suppleant. Vi må desværre sige farvel til Inger Lisse Dahl Hede som har været med i bestyrelsen i mange år. Tak for godt samarbejde.

Der vil også fremover være mange opgaver med driften, økonomien og myndighederne for bestyrelsen.

Herefter blev beretningen godkendt af forsamlingen.

**3. Regnskab**

Kassereren gennemgik regnskabet for 2016 og budget for 2017, som blev uddelt på mødet, da der kun ved indkaldelsen til generalforsamlingen var medsendt oversigt over indtægter og udgifter.

Revisorens reviderede regnskab er lagt på hjemmesiden.

Torben Mortensen spurgte til udgiften til administration af Vandværket sammenlignet med Slagslunde Vandværk. De to vandværker stiller deres regnskaber forskelligt op, derfor er det ikke let at sammenligne udgiftstallene.

Desuden er Buresø Vandværk et ældre manuelt værk, og derfor kræver det en del timer at overvåge, rengøre og vedligeholde. Det er også et af argumenterne for at forny vandværket.

Efter gennemgangen godkendtes regnskabet af forsamlingen.

**4. Indkomne forslag**

Forslag 1: Maria Thastums forslag blev gennemgået af formanden, da Maria ikke selv var mødt op. Forslag 1, forslag 2 og forslag 3 blev gennemgået hver for sig og stemt om. Forslagene vil fremover ikke være aktuelle, da vores målere nu bliver udskiftet med elektroniske målere, som vil blive fjernaflæst af bestyrelsen.

Der var enighed på nær 1 andelshaver om at nedstemme alle 3 forslag.

Forslag 2: Bestyrelsens forslag blev gennemgået af formanden. Første forslag var at vedblive med opsparing, men hæve det fra 250 kr. til 500 kr. årligt.

Andet forslag var, at når vores e-målere er betalt, bruges pengene til fornyelse af Vandværket og renovering af forsyningsnettet.

Tredje forslag var at ændre taksten for vand fra kr. 2,75 pr. m³ til kr. 7,00 pr. m³, hvilket er det samme som Slagslunde Vandværk opkræver.

Flertallet af forsamlingen vedtog forslagene.

**5. Valg til bestyrelsen**

Kjell Stau blev genvalg for 2 år

Knud Sørensen blev genvalgt for 2 år

Susie Barrett blev genvalgt for 2 år

Willy Bromann blev valgt for 2 år i stedet for Inger-Lisse Dahl Hede som flytter fra området

Som det står beskrevet i Vandværkets vedtægter vil bestyrelsen konstituere sig selv ved første bestyrelsesmøde efter generalforsamlingen.

**6. Valg af suppleant til bestyrelsen**

Peter Christiansen blev genvalgt som suppleant for et år.

**7. Valg af registreret revisor**

Revisor Søren Høj Rasmussen fra Reviscan blev genvalgt.

Generalforsamlingen blev afsluttet med bemærkning fra Kim Andersen om tilfredsheden med vores vandkvalitet.

**Genneralle bemærkninger**

Bestyrelsen prøver så vidt muligt at kommunikere via e-mail, da det er hurtigt og billigt.

Det er andelshaverens ansvar, at sørge for at Vandværket er oplyst om den rigtige mailadresse.

Bestyrelsen vil gerne gøre opmærksom på ansvaret for vedligeholdelse af vandinstallationer og forsyningsledninger, da der i nogle tilfælde har været usikkerhed om, hvem der skulle betale for udbedringer.

Foreningen Danske Vandværker har haft sager om ansvarsfordeling af ledninger, som er afgjort af domstolene.

Grundejere har tidligere haft ansvar for jordledning på egen grund og stikledning uden for, men i 1981 kom der et regulativ for private vandværker som ændrede på dette. Grundejeren har ansvaret for jordledningen fra skellet, uanset hvor stophanen er placeret.

Placeringen af stophanen (afspærringsanordning eller afspærringsventil) er ikke lovreguleret, så derfor opstår der problemer, når stophanen ikke står i skellet.

Stophanen er vandværkets ejendom. Den må kun benyttes af vandværket, men hvis ejeren har brug for at lukke for vandet ved stophanen, skal vandværket kontaktes. Benyttes stophanen uretmæssigt og går den i stykker, påhviler omkostningerne til udbedring af skaderne ejendommen.

Oversigt over prisen for 1 m³ vand efter vedtagelse af prisforhøjelse:

|  |  |
| --- | --- |
| Buresø Vandværk, afgift pr. m³ | 7,00 |
| Staten, vandskat | 6,25 |
| Egedal kommune, vandafledn.afgift | 37,00 |
| Opsparing årligt kr. 500 | 5,00 (ved forbrug på 100 m³) |
| Fast årsafgift kr. 650 | 6,50 (ved forbrug på 100 m³) |
| Moms | 15,44 |
| **I alt inkl. moms** | **77,19** |

Efter generalforsamlingen, ser **bestyrelsens sammensætning** således ud:

|  |
| --- |
| Formand Per Nielsen, Skovvej 18A, 3550 Slangerup 27 57 72 02  Kasserer Susie Barrett, Skovvej 26, 3550 Slangerup 47 38 00 64  Værkbestyrer Kjell Stau, Skovringen 19, 3550 Slangerup 23 46 62 15  Best. medlem Thomas Veit Sørensen, Skovringen 13, 3550 Slangerup 20 23 94 32  Best. medlem Knud Sørensen, Hyldevang 10, 3550 Slangerup 48 18 42 53  Best. medlem Willy Bromann, Klokkekildevej 59C, 3550 Slangerup 48 18 12 01  Best. medlem David Køhnke, Skovringen 10, 3550 Slangerup 40 68 86 86  Suppleant Peter Christiansen, Vrangebøgvej 16, 3550 Slangerup 21 70 71 10 |

**HUSK FØLGENDE:**

1. Se til din måler en gang imellem (det sorte hjul skal stå helt stille, når du ikke bruger vand)
2. Være opmærksom på lækager og vandspild
3. Hold din målerbrønd frit tilgængelig
4. Indberet målerstand ved årets udgang - **det koster 500 kr. hvis du glemmer det**

Med venlig hilsen og god sommer

Bestyrelsen